Άμεση πρόσθετη ρευστότητα ύψους περίπου € 500 εκατομμύρια και εξοικονόμηση για τον ελληνικό προϋπολογισμό ύψους € 2δις ευρώ με εντολή της Κομισιόν

Ως «εξαιρετικό» μέτρο και υπό το φως της μοναδικής κατάστασης που έχει περιέλθει η Ελλάδα, η Επιτροπή προτείνει να βελτιωθεί η άμεση ρευστότητα στη χώρα, έτσι ώστε οι επενδύσεις να μπορούν να χρηματοδοτηθούν κατά την προγραμματική περίοδο 2007-2013.

Η Κομισιόν προτείνει την πρόωρη εκταμίευση του εναπομείναντος 5% των εκκρεμών πληρωμών της ΕΕ που κανονικά διατηρούνται μέχρι το κλείσιμο των προγραμμάτων και την εφαρμογή ενός ποσοστού συγχρηματοδότησης 100% για την περίοδο 2007-2013, αποκλειστικά για την Ελλάδα.

Αυτό θα μεταφραστεί σε άμεση πρόσθετη ρευστότητα ύψους περίπου € 500 εκατομμύρια και εξοικονόμηση για τον ελληνικό προϋπολογισμό ύψους € 2δις ευρώ.

Η Επιτροπή θα προτείνει επίσης να αυξήσει το ποσοστό της αρχικής προχρηματοδότησης για τα προγράμματα της περιόδου 2014-2020 στην Ελλάδα κατά 7 ποσοστιαίες μονάδες και θα διατεθούν στην Ελλάδα 1 δις ευρώ, 500εκ φέτος και άλλα 500εκ το επόμενο.

«Η Κομισιόν είναι πεπεισμένη ότι οι μεταρρυθμίσεις στην Ελλάδα θα πρέπει να συνοδευτούν από επενδύσεις και ανάπτυξη προκειμένου να υπάρξει απασχόληση», δήλωσε η Επίτροπος περιφερειακής πολιτικής, Κορίνα Κρέτσου (15 Ιουλίου).

Η Ρουμάνα Επίτροπος σημείωσε, ωστόσο, ότι αυτό το έκτακτο μέτρο θα χρειαστεί και την έγκριση της Ευρωβουλής και του Ευρωπαϊκού Συμβουλίου.

Επεσήμανε ακόμη ότι και από την πλευρά της η Αθήνα θα πρέπει να κάνει τις δικές της κινήσεις, υλοποιώντας τη συμφωνία που επετεύχθη στη σύνοδο κορυφής την Κυριακή (12 Ιουλίου).

Είπε μάλιστα στα ελληνικά:

«Οι δύσκολοι καιροί απαιτούν δύσκολες αποφάσεις, είμαστε μια οικογένεια και αυτό σημαίνει ότι ο ένας πρέπει να βοηθά τον άλλον».

(Visited 1 times, 1 visits today)